钦定古今图书集成/明伦汇编/官常典/第731卷 > 王浩 刘坦 宋乙
## 钦定古今图书集成/明伦汇编/官常典/第731卷 > 王浩 刘坦 宋乙

按《金史》本传：浩由吏起身，初辟泾阳令，廉曰：“为关辅
第一。”时西台檄州县增植枣果，督责严急，民甚被扰，
浩独无所问，主司将坐之，浩曰：“是县所植已满其数，
若欲增植，必盗他人所有，取彼置此，未见其利。”其爱
民多此类。所在有善政，民丝毫无所犯。秦人为立生
祠，岁时思之。南迁后，为扶沟令。天兴元年正月，民钱
大亨等执县官送款于北。大亨以浩有恩于民，不忍加刃，日遣所知劝之降，浩终不听，于是杀之无血。主
簿刘坦、尉宋乙并见害，弃尸道路，自春徂夏，独浩尸
俨然如生，目且不瞑，乌犬莫敢近，殆若有神护者。